**Două chipuri**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Două chipuri

Din fragedă pruncie

De când pot ține minte

Pe lume două chipuri

Mi-au fost cele mai sfinte.

Al mamei dulce chip

Icoana vieții mele

Și chipul lunii blânde

Icoană printre stele.

Priveam vrăjit la ele

Îmi stăpâneau întreaga fire

Una-mi veghease-nduioșată somnul

Iar alta visul de iubire.

Pe rând, îmi luminară anii

Gonind departe neguri reci

Lumina uneia-mi purtase pașii

Iar luciul alteia destinu-n veci.

Însă, pizmaș peste măsură,

M-a osândit amarnic timpul

Furându-i uneia ființa

Iar alteia argintul.

Mi se refuză, deci, lumina

Mă înconjor de-ntunecime

Și-acele două chipuri

Azi le privesc în mine.